Tisztelt Kollégisták!

Első hírlevelünkben igyekszünk minden olyan teendővel, eseménnyel foglalkozni, mely az évkezdést gördülékennyé teszi és segíti a kollégiumi élet zökkenőmentes elindulását. Kérjük, mindig tájékozódjanak a jogszabályokban, szabályzatokban, s ne felülről várják, hogy önöket figyelmeztetik kötelező teendőikre. Igyekszünk segíteni a problémák megoldásában, ám az önök közreműködése nélkül nem igazán fog menni.

1. Eszközök igénylése

Felhívjuk a figyelmüket, hogy ne várják, hogy külön felszólítunk mindenkit arra, hogy intézhessék a kéréseiket. A megszokott ügyrend alapján keressék mindig azt az egységet/munkatársat, akihez a feladatkör tartozik. Ha problémák vannak, akkor ott a hibabejelentő füzet a portán, ha teremigényük, akkor a kitöltött űrlappal először Czirkos Barnabás munkatársunkat, ha KOB-szállás igényük, akkor az űrlapot kitöltve a portán hagyják stb.

Felhívjuk a figyelmüket, hogy év elején felszerelésre került minden szoba (szemetes, partfis, lapát felmosó szett). Ez nem az alapszolgáltatás része, így ha ezek közül bármelyik tönkremegy, a szobának kell pótolnia! A szárító nem része a szoba felszerelésének, így azt igényelni kell a titkárságon személyesen!

1. Vendégfogadás rendje

A GDPR rendelkezése szerint már nem lehet a portán tartani az arcképes személyazonosító igazolványokat (adategyeztetés és feljegyzés céljából viszont elkérhető, de ennek teljesítése után visszaadandó). Ebből adódóan a vendéglátó a vendég porta előtti fogadásakor leadja saját belépőkártyáját, s a vendég távozásakor azt a portán felveszi, tehát le is kell kísérni a vendéget. Amennyiben a vendég marad szálláson/KOB-szálláson, akkor a porta KOB-szállás vagy vendégszállás kártyát állít ki, melyet a vendég átvesz, s ez szolgál a jogos épültben való tartózkodására. A vendégszállás és KOB-szállás tényét a recepciós rögzíti az erre rendszeresített füzetbe. Vendégszállás kártya kiadását követően a vendéglátó visszakaphatja a belépőjét!

2018. szeptember 15-étől (szombat) már ez a rendszer lép életbe!

1. Tisztaság és higiénia

Továbbra is igyekszünk olyan körülményeket teremteni a kollégium területén, amely elősegíti azt, hogy a környezetükre igényes hallgatók is jól érezzék magukat. Ennek több formáját követve, továbbra is megtartjuk havi rendszerességgel a Széplak Szemléinket, igyekszünk rendet tartatni, akár a kamerák segítségével is a konyhákban, mosókonyhákban. Természetesen az egyéb helyiségek rendje, jobbára a hallgatók szocializációs szintjétől, kulturáltságától és az otthon megkövetelt igényszintjétől függ majd.

Itt szeretnénk felhívni arra is a figyelmet, hogy azon kétágyas szobákban, ahol akadályozzák a heti rendszeres takarítást, ott két figyelmeztetést követően háromágyas szobába helyezzük át üresedés esetén a szoba lakóit, összhangban a kétágyas pályázat kiírásával. Ugyanez a helyzet, ha a Széplak szemlék során kétszer 3-as osztályzatot kap a szoba. A megüresedett helyekre pedig a pályázók közül helyezünk el hallgatókat. Ez azt is jelenti, hogy új pályázatokat is lehet beadni. Erre akár a jövő héttől számítani lehet!

1. A Szolgáltatási útmutató

A holnapi nap folyamán kikerül a szolgáltatási útmutató, melynek segítségével eligazodhatnak a szolgáltatások rengetegében. Az ezekkel kapcsolatos észrevételeiket juttassák el Czirkos Barnabásnak, válaszhiány esetén a kollégium vezetőjét is kereshetik. A szolgáltatásokkal kapcsolatos javaslataikat a kollégium vezetőjének juttassák el!

A Szolgáltatási útmutatóban számos lehetőséget biztosítunk önöknek, kérem, becsüljék meg! Bárhol tapasztalnak rongálást, kérjük, jelezzék nekünk!

A társalgóhoz kötött szolgáltatások egy ideig nem lesznek használhatók, mert bútorok akadályozzák ezek használatát (darts, pingpongasztal). Amint szabaddá válik a helyiség, értesítjük önöket!

Itt is felhívom azok figyelmét, akik szétbarmolták a tévézés lehetőségét a III. emeleten, szíveskedjenek visszaállítani az eredeti állapotokat. Amennyiben ezt nem teszik meg, mi kijavíttatjuk, de korlátozzuk a videojátékok lehetőségét, s ennek köréből kizárjuk az I. és III. emelet tévézőit, készülékeit.

Minden kérvénynél úgy számoljanak, hogy 48 órát követően lehet döntésre számítani!!!

1. Alkoholfogyasztás szabályai

Kérjük, szíveskedjenek a Házirendből tájékozódni arra vonatkozóan, hogy hol lehet és hol nem alkoholt fogyasztani az épületben. Akik ezt megszegik, kénytelenek lesznek ennek következményeit is vállalni! Remélem, nem kell erre sort keríteni!

Ismétlés a tudás anyja: a szalonnasütő helyen csak engedéllyel lehet alkoholt fogyasztani!!!

1. KOB-szállás

Már lehet igényelni a lehetőséget, s úgy számoljanak, hogy az igénylést követő 48 órán belül igyekszünk döntést hozni. Ezt, kalkulálják bele az igény „bejelentésekor”! Figyeljenek arra, hogy ha valaki elszállásolással kapcsolatos vétséget követ el/követnek el, ott a kollégiumvezető megvonhatja a KOB-szállás igénylésének lehetőségét! Ezt is csak a későbbi félreértések elkerülése végett írtam le!

A KOB-szálláson elhelyezett vendég KOB-szállás kártyát kap, mellyel igazolhatja mozgását az épületen belül, ha a járőr igazoltatja!

Kérjük, a vendég mindig figyeljen arra, hogy szálláskártyáját az itt tartózkodása során ne hagyja el!

1. KOB-választás

2018. szeptemberében/októberében KOB-választást tartunk mivel 4 főnek megszűnik a mandátuma, s nem indul újra, egy fő pedig az elfoglaltsága miatt mondd le mandátumáról, így öt posztra írunk ki választást. Aki ezzel kapcsolatban szeretne érdeklődni, kérem, ezt a honlap mail címén jelezze vagy akár személyesen is keresheti a kollégiumvezetőt vagy Bodor Mónika KOB-tagot (bodor.moni94@gmail.com ), aki a választási bizottság elnöke lesz.

Mindketten szívesen adnak segítséget, tájékoztatást!

1. Szelektív hulladékgyűjtés a konyhákban

Új szelektív hulladékgyűjtők kerülnek kihelyezésre a konyhákba, kérjük, használják is ezeket a lehetőségeket és valóban a rendeltetésüknek megfelelően! Bízunk benne, hogy ez is elősegíti egy kis mértékben azt, hogy elfogadható tisztaság legyen majd a konyhákban. Természetesen ezt is zömmel az igényszint határozza majd meg.

Itt említenénk meg, hogy a saját cuccaikat ne hagyják a konyhákban, még kényelmességből sem, mert azt használni fogják, mi több, el is tűnhet, melyért a kollégium felelősséget nem tud vállalni!

1. Szeptemberi kollégiumi díj

Felhívjuk a figyelmet, hogy a (általában hónap közepén, végén) kiírásra kerülő kollégiumi díjakat kizárólag mindig a következő hónap 1 – 5. közötti időszakban kérjük befizetni a likviditás miatt. (A szeptemberit tehát október 1 – 5. között!)

1. Űrlapok

Korlátozott számban majd rakunk le a portára űrlapokat, de ezt ne vegyék bevállalt szolgáltatásnak, ha elfogyott, s nem találnak a portán, akkor szíveskedjenek nyomtatni!

Budapest, 2018. szeptember 11.

 a Kollégium vezetése nevében:

 Bálint Imre sk.

 kollégiumvezető